Clover-werker bly afgedank ná ras-opmerking | Maroela Media
Die arbeidshof het 'n voormalige werknemer van Clover se aansoek om heraangestel te word ná hy 'n rassistiese opmerking oor witmense op sosiale media gemaak het, van die hand gewys.
Waarnemende regter Narini Harilall het in die arbeidshof in Durban bevind dat Nhlanhla Christopher Makhoba se afdanking geregverdig was, nadat hy in 2017 op Facebook geskryf het, "Witmense moet almal doodgemaak word".
"Makhoba se optrede gaan verder as om net rassehaat aan te moedig – dit vereis dat mense wat aan 'n spesifieke groep behoort, vermoor word," het Harilall in haar uitspraak gesê.
Makhoba het hom tot dié hof gewend nadat die Kommissie vir Versoening, Bemiddeling en Arbitrasie (KVBA) beslis het dat daar wel gronde vir sy afdanking was.
Hy het die kommentaar destyds op Eyewitness News se Facebookblad gemaak. Hy het toe vir Clover gewerk en 'n ander gebruiker het Makhoba oor sy stelling gepak.
"Sê jy in jou persoonlike hoedanigheid of as werknemer van Clover dat alle wittes vermoor moet word? Ek weet nie eers hoe jy 'n spanleier [by Clover] geword het met jou gewelddadige gedagtes nie."
Die maatskappy het tugstappe teen Makhoba geneem en hom daarvan beskuldig dat hy rassistiese kommentaar op sosiale media versprei en nie in belang van die onderneming optree nie.
Tydens verskeie tugverhore het Makhoba ontken dat hy ooit die opmerking gemaak het en gesê die kommentaar is geplaas nadat iemand sy Facebook gekaap het.
Clover het egter daarin geslaag om bewyse van sy optrede te bekom en hy is afgedank.
Makhoba het hom kort daarna tot die KVBA gewend, waar hy erken het dat hy die kommentaar geskryf en gepubliseer het.
Makhoba se verweer was dat die stelling buite werksure op sosiale media geplaas is, dat dit nie op enige spesifieke persoon of onderneming gerig was nie en dat hy nie bewus was van Clover se sosialemediabeleid nie.
Hy het bygevoeg dat hy dit gedoen het weens sy liefde vir die ANC en oudpres. Jacob Zuma wat glo gebuk gaan onder verbale aanvalle.
Richard Lyster, kommissaris van die KVBA, het egter beslis dat daar wel gronde vir sy afdanking is.
Lyster het gesê dit is afstootlik om te vra dat een rasgroep doodgemaak word, veral in 'n land met Suid-Afrika se geskiedenis.
"Daar is geen verskoning vir 'n opmerking soos hierdie nie, en die feit dat dit buite werksure gepubliseer is, maak geen verskil nie.
"Dit is onbetwisbaar dat Clover mense van alle rasse in diens neem, daarom kan daar nie verwag word dat die maatskappy iemand aanstel wat in die openbaar versoek dat al die lede van 'n rasgroep doodgemaak word nie," het Lyster gesê.
Die Durbanse arbeidshof het onlangs weer Lyster se beslissing bekragtig.
Harilall het op hersiening van die saak gesê dit is alombekend dat 'n werknemer verantwoordelik gehou kan word vir sy optredes buite werksure en dat daar 'n standaard van etiese gedrag is wat ten alle tye gehandhaaf moet word.
"'n Werkgewer het 'n verantwoordelikheid om 'n veilige werkplek vir al sy werknemers te bied, en hy kan dit nie doen as 'n werknemer se gedrag die veiligheid van ander bedreig nie," het Harilall gesê.
"Terwyl hy beweer dat hy sy president [Zuma] liefhet en voel hy word deur ander aangeval, is daar geen bewyse dat hy enigsins deur iemand anders uitgelok is om die kommentaar te lewer nie.
"Boonop was hy oneerlik en het geen berou getoon nie."
Great!!!!! Nou net die res van die aanhitsers
Nou hoekom gaan hy nie sommer ook tronk toe of word beboet nie? Dit is wst met met blankes gebeur? Hy moet nêrens werk kry ook nie!!!
Laat dit maar 'n les wees vir die baie "undercover" rassiste ook. Jy gaan uitgvang word eendag……..
Ironies genoeg het Zuma se aanvalle van sy eie geledere gekom. Amper soos Malema wat die wittes haat, omdat die regering sy mense faal.